A BIZOTTSÁG 1255/2007/EK RENDELETE
(2007. október 25.)
a .eu felső szintű domain bevezetésére és funkcióira vonatkozó általános szabályok, valamint a bejegyzésre irányadó elvek megállapításáról szóló 874/2004/EK bizottsági rendelet módosításáról
(EGT-vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a .eu felső szintű domain bevezetéséről szóló, 2002. április 22-i 733/2002/EK európai parlamenti és tanácsi rendeletre (1) és különösen annak 5. cikke (1) bekezdésére,
a 733/2002/EK rendelet 5. cikkének (1) bekezdésével összhangban a nyilvántartóval folytatott konzultációt követően,
mivel:
(1)
A .eu felső szintű domain bevezetésére és funkcióira vonatkozó általános szabályok, valamint a bejegyzésre irányadó elvek megállapításával a 2004. április 28-i 874/2004/EK bizottsági rendelet (2) a 733/2002/EK rendelet végrehajtásáról rendelkezik.
(2)
A 874/2004/EK rendelet 8. cikke a földrajzi fogalmakra vonatkozó általános szabályokat hajtja végre azáltal, hogy rendelkezik olyan eljárásról, amelynek révén a tagállamok, a tagjelölt országok és az Európai Gazdasági Térség összes tagjai kérhetik nevük bejegyzését vagy annak fenntartását nemzeti kormányuk számára. E cél szem előtt tartásával, valamint az Európai Unió geopolitikai és nyelvi sokszínűségének teljes mértékű garantálása és mind a tagállamok, mind az európai polgárok érdekének céljából 2005. október 10-én a .eu felső szintű domain bevezetésére és funkcióira vonatkozó általános szabályok, valamint a bejegyzésre irányadó elvek megállapításáról szóló 874/2004/EK rendelet módosításáról szóló, 2005. október 10-i 1654/2005/EK bizottsági rendelet módosította a 874/2004/EK rendeletet. Az 1654/2005/EK rendelet 1. cikkének (3) bekezdése az egyes tagállamoknak fenntartott névjegyzéket és bizonyos harmadik országok számára - ideérve az Európai Unióhoz való tagjelölt országokat - fenntartható neveket tartalmazó melléklettel egészítette ki a rendeletet.
(3)
2007. január 1-jén Bulgária és Románia csatlakozott az Európai Unióhoz. Ennek megfelelően Bulgáriának és Romániának lehetősége nyílik arra, hogy a 874/2004/EK rendelet 8. cikkének megfelelően bejegyezze a számára fenntartott domainneveket. Annak jogi egyértelműségének biztosítására, hogy e két tagállam rendelkezik e lehetőséggel, a 874/2004/EK rendelet mellékletét módosítani kell.
(4)
Az e rendeletben előírt intézkedések összhangban vannak az elektronikus hírközlő hálózatok és elektronikus hírközlési szolgáltatások közös keretszabályozásáról szóló, 2002. március 7-i 2002/21/EK európai parlamenti és tanácsi irányelv (keretirányelv) (3) 22. cikkének (1) bekezdése által létrehozott kommunikációs bizottság véleményével,
ELFOGADTA EZT A RENDELETET:
1. cikk
A 874/2004/EK rendelet melléklete helyébe e rendelet melléklete lép.
2. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. október 25-én.